**Παράρτημα 01**

**ΕΚΤΑΚΤΟ ΣΧΕΔΙΟ ΚΑΤΑΡΤΙΣΗΣ ΕΡΓΑΖΟΜΕΝΩΝ ΣΕ ΞΕΝΟΔΟΧΕΙΑΚΕΣ ΜΟΝΑΔΕΣ ΠΟΥ ΒΡΙΣΚΟΝΤΑΙ ΣΕ ΟΛΙΚΗ Ή ΜΕΡΙΚΗ ΑΝΑΣΤΟΛΗ ΕΡΓΑΣΙΩΝ ΚΑΤΑ ΤΗΝ ΠΕΡΙOΔΟ ΝΟΕΜΒΡΙΟΥ 2016 – ΜΑΡΤΙΟΥ 2017**

**(ΓΙΑ ΞΕΝΟΔΟΧΕΙΑ ΟΡΕΙΝΩΝ ΘΕΡΕΤΡΩΝ: ΙΑΝΟΥΑΡΙΟΣ 2017 – ΜΑΪΟΣ 2017)**

Το Υπουργείο Εργασίας, Πρόνοιας και Κοινωνικών Ασφαλίσεων προκηρύσσει Έκτακτο Σχέδιο Κατάρτισης εργαζομένων σε Ξενοδοχειακές Μονάδες που βρίσκονται σε ολική ή μερική αναστολή εργασιών κατά την περίοδο Νοεμβρίου 2016 – Μαρτίου 2017 και Ιανουαρίου 2017 – Μαΐου 2017 (για τα ξενοδοχεία ορεινών θερέτρων). Αρμόδιος φορέας διαχείρισης του Σχεδίου είναι οι Υπηρεσίες Κοινωνικών Ασφαλίσεων.

**Σκοπός του Σχεδίου**

Σκοπός του Έκτακτου Σχεδίου είναι η παροχή ευκαιριών κατάρτισης σε εργαζόμενους ξενοδοχειακών μονάδων, οι οποίοι ευρίσκονται σε καθεστώς αναστολής εργασιών κατά την περίοδο Νοεμβρίου 2016 – Μαρτίου 2017 με απώτερο στόχο τη βελτίωση των επαγγελματικών τους δεξιοτήτων και κατ’ επέκταση την αναβάθμιση του τουριστικού προϊόντος της Κύπρου.

 Σημειώνεται ότι ειδικά για τα ξενοδοχεία ορεινών θερέτρων το Σχέδιο θα εφαρμοσθεί, με τους ίδιους όρους, για την περίοδο Ιανουαρίου 2017 – Μαΐου 2017.

**Επωφελούμενοι**

(α). Ξενοδοχοϋπάλληλοι που τίθενται σε καθεστώς αναστολής εργασιών, οι οποίοι κατά την περίοδο αυτή θα συμμετέχουν σε προγράμματα ενδοεπιχειρησιακής κατάρτισης.

(β). Ξενοδοχειακές μονάδες, οι οποίες κατά την περίοδο Νοεμβρίου 2015 – Μαρτίου 2016:

1. παρέμειναν κλειστές και κατά την αντίστοιχη φετινή περίοδο θα λειτουργήσουν έστω και μερικώς,

ή

1. είχαν προβεί σε μερική αναστολή εργασιών και κατά την αντίστοιχη φετινή περίοδο θα μειώσουν την περίοδο αναστολής ή/και θα μειώσουν τον αριθμό των υπαλλήλων τους που θα επηρεαστούν από αυτή. Σημειώνεται ότι, για τους σκοπούς της παραγράφου αυτής, το προσωπικό που συμμετείχε κατά την περσινή περίοδο στο πρόγραμμα ενδοεπιχειρησιακής κατάρτισης θα θεωρηθεί ότι βρισκόταν σε καθεστώς αναστολής εργασιών. Επιπρόσθετα, το προσωπικό που καταρτίστηκε κατά την περσινή περίοδο μπορεί να μετέχει και φέτος στο σχέδιο κατάρτισης, νοουμένου ότι θα εκπαιδευτεί για να αποκτήσει επιπρόσθετες δεξιότητες.

Νοείται ότι σε καμιά περίπτωση το σύνολο των εβδομάδων αναστολής ανά ξενοδοχειακή μονάδα δεν θα υπερβαίνει τον αντίστοιχο περσινό.

**Όροι Σχεδίου**

Το πρόγραμμα ενδοεπιχειρησιακής κατάρτισης που θα προσφέρεται για κάθε ειδικότητα έχει εγκριθεί από την Υπουργό Εργασίας, Πρόνοιας και Κοινωνικών Ασφαλίσεων.

Οι ενδιαφερόμενες ξενοδοχειακές μονάδες θα πρέπει να υποβάλουν στα κατά τόπους Επαρχιακά Γραφεία Κοινωνικών Ασφαλίσεων αίτηση χρησιμοποιώντας το καθορισμένο έντυπο, στην οποία θα καθορίζουν ονομαστικά τους εργαζόμενους που θα εκπαιδεύσουν, την ειδικότητα και την περίοδο κατάρτισης. Σημειώνεται ότι η κάθε ξενοδοχειακή μονάδα θα πρέπει να υποβάλλει αίτηση έγκαιρα, και όχι αργότερα από μία εβδομάδα πριν από την έναρξη της κάθε περιόδου κατάρτισης που προτίθεται να εφαρμόσει.

Οι ξενοδοχειακές μονάδες που θα συμμετέχουν στο Σχέδιο θα πρέπει να υποβάλουν μαζί με την αίτηση, κατάσταση στην οποία θα φαίνονται ονομαστικά οι εργαζόμενοι που τέθηκαν σε αναστολή εργασιών κατά την περίοδο Νοεμβρίου 2015 – Μαρτίου 2016.

Μετά την ολοκλήρωση κάθε κύκλου κατάρτισης, οι ξενοδοχειακές μονάδες θα πρέπει να υποβάλουν κατάλληλα συμπληρωμένα τα παρουσιολόγια για την πιστοποίηση της συμμετοχής των εργαζομένων στο πρόγραμμα κατάρτισης.

Οι ξενοδοχειακές μονάδες που θα συμμετέχουν στο Σχέδιο θα καταβάλλουν στους καταρτιζόμενους επίδομα κατάρτισης ίσο με τον κανονικό μισθό του καταρτιζόμενου, και βάσει του οποίου θα καταβάλλονται οι εισφορές που εισπράττονται από τις Υπηρεσίες Κοινωνικών Ασφαλίσεων. Οι Υπηρεσίες Κοινωνικών Ασφαλίσεων θα καταβάλλουν στην ξενοδοχειακή μονάδα, ως αρχή εφαρμογής του προγράμματος κατάρτισης, το επίδομα ανεργίας που δικαιούνται οι καταρτιζόμενοι με βάση το άρθρο 31(7) των περί Κοινωνικών Ασφαλίσεων Νόμων του 2010-2015, για κάθε περίοδο κατάρτισης διάρκειας τουλάχιστον τριάντα (30) συνεχόμενων ημερών.

**Γλώσσα Διεξαγωγής Προγραμμάτων κατάρτισης**

Τα προγράμματα κατάρτισης θα διεξάγονται στην ελληνική γλώσσα.

**Περίοδος Εφαρμογής**

Από 1η Νοεμβρίου 2016 μέχρι 31η Μαρτίου 2017.

Από 1η Ιανουαρίου 2017 μέχρι 31 Μαΐου 2017 (για ξενοδοχεία ορεινών θερέτρων).

**ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ**

**ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

**ΥΠΗΡΕΣΙΕΣ ΚΟΙΝΩΝΙΚΩΝ ΑΣΦΑΛΙΣΕΩΝ**